b'\n_START_ARTICLE_\nRon Carter\n_START_SECTION_\nZgodnje \xc5\xbeivljenje\n_START_PARAGRAPH_\nCarter se je rodil v Ferndalu v Michiganu. Ob starosti 10 let je pri\xc4\x8del z igranjem \xc4\x8dela, ko pa se je z dru\xc5\xbeino preselil v Detroit pa so se pojavile te\xc5\xbeave z nastopanjem zaradi rasnih stereotipov klasi\xc4\x8dnih glasbenikov, katerih ve\xc4\x8dina je bila takrat belopoltih. Carter je takrat pri\xc4\x8del z igranjem kontrabasa. Obiskoval je Cass Technical High School v Detroitu, kasneje pa Eastman School of Music v Rochestru, kjer je igral v tamkaj\xc5\xa1njem filharmoni\xc4\x8dnem orkestru. Leta 1959 je zaklju\xc4\x8dil izobra\xc5\xbeevanje na Eastman School of Music, leta 1961 pa uspe\xc5\xa1no zaklju\xc4\x8dil \xc5\xa1e magisterij iz kontrabasa na Manhattan School of Music v New Yorku._NEWLINE_Kot jazzovski glasbenik je najprej igral bas z Jakijem Byardom in Chicom Hamiltonom. Zatem je igral tudi s Cannonballom Adderleyjem, prve posnetke pa je naredil z Ericom Dolphyjem in Donom Ellisom leta 1960. Prvi solo album, Where?, je posnel z Ericom Dolphyjem, Charlejem Persipom, Malom Waldronom in Georgem Duvivierjem, pri snemanju Dolphyjevega albuma, Out There, pa je sodeloval \xc5\xa1e z Georgem Duvivierjem in Royjem Haynerjem. Njegove napredne harmonije in koncepti so bili v koraku z gibanjem Third stream.\n_START_SECTION_\n60., 70. in 80. leta\n_START_PARAGRAPH_\nCarter je javnosti postal znan v za\xc4\x8detku 60. let preko Miles Davis Quinteta, v katerem so poleg njega in Davisa igrali \xc5\xa1e pianist Herbie Hancock, saksofonist Wayne Shorter in bobnar Tony Williams. Pred tem je Carter igral v kvartetu Arta Farmerja, aprila 1963 pa ga je po nekem nastopu ogovoril Miles Davis in mu povedal, da njegov kvintet razpada, zato ga je vpra\xc5\xa1al, \xc4\x8de bi igral v njegovem kvintetu. Carter mu je na vpra\xc5\xa1anje odgovoril: "Gospod Davis, trenutno \xc5\xbee imam slu\xc5\xbebo. Igram pri Artu Farmerju." Davis je za\xc4\x8dudeno vpra\xc5\xa1al: "Kaj?", Carter pa je nadaljeval: "Ampak \xc4\x8de vpra\xc5\xa1ate Arta Farmerja, \xc4\x8de me pusti iz kvarteta in \xc4\x8de me bo pustil, mi bo to povsem ustrezalo." Carter se je kvintetu pridru\xc5\xbeil \xc5\xa1e istega leta in najprej sodeloval pri snemanju albuma Seven Steps to Heaven, album E.S.P. pa je postal prvi album, ki ga je posnel celotni 2. kvintet. Album prav tako vsebuje tri Carterjeve kompozicije, kar je bilo edinkrat, da je Carter prispeval kompozicije za to zasedbo. Z Davisom je igral do leta 1968, ko ga je zamenjal Dave Holland, z njim pa je snemal \xc5\xa1e v letih 1969 in 1970. \xc4\x8ceprav je v tem \xc4\x8dasu zgodnjega obdobja jazz fusiona ob\xc4\x8dasno igral bas kitaro, je s\xc4\x8dasoma prenehal igrati bas kitaro in od preloma tiso\xc4\x8dletja igra le \xc5\xa1e kontrabas._NEWLINE_V 60. letih je posnel \xc5\xa1tevilne albume, ki so iz\xc5\xa1li pri zalo\xc5\xbebi Blue Note Records in tako sodeloval s \xc5\xa1tevilnimi znanimi jazzovskimi glasbeniki, kot so Herbie Hancock, Wayne Shorter, Tony Williams, Sam Rivers, Freddie Hubbard, Duke Pearson, Lee Morgan, McCoy Tyner, Andrew Hill, George Benson, Horace Silver in \xc5\xa1tevilni drugi._NEWLINE_Po odhodu iz Davisovega kvinteta je Carter ve\xc4\x8d let sodeloval z zalo\xc5\xbebo CTI Records, pri kateri je snemal solo albume ter kot studijski glasbenik snemal za druge glasbenike. V 70. in 80. letih je tako sodeloval z imeni kot so Joe Henderson, Houston Person, Hank Jones, Gabor Szabo in Cedar Walton. V 70. letih je bil \xc4\x8dlan New York Jazz Quarteta, leta 1986 pa je igral kontrabas pri skladbi "Big Man on Mulberry Street", ki jo je posnel Billy Joel in je iz\xc5\xa1la na njegovem albumu The Bridge._NEWLINE_Leta 1986 je Carter osvojil grammyja za najbolj\xc5\xa1o instrumentalno kompozicijo "Call Sheet Blues".\n_START_SECTION_\n90. leta in prelom tiso\xc4\x8dletja\n_START_PARAGRAPH_\nLeta 1993 je Carter osvojil \xc5\xa1e svojega drugega grammyja, tokrat za najbolj\xc5\xa1o instrumentalno jazz izvedbo solista ali skupine A Tribute to Miles. Sodeloval je pri skladbi "Verses from the Abstract", z albuma The Low End Theory, ki ga je posnela in izdala hip hop skupina A Tribe Called Quest. Postal je tudi \xc4\x8dlan zasedbe The Classical Jazz Quartet. Leta 1994 je sodeloval pri snemanju albuma Stolen Moments: Red Hot + Cool, skupine Red Hot Organization. je bil namenjen ozave\xc5\xa1\xc4\x8danju in zbiranju sredstev proti AIDS-u in je bil s strani revije Time imenovan za album leta. Leta 2001 je Carter sodeloval s skupino Black Star in Johnom Pattonom, s katerimi je posnel skladbo "Money Jungle" za kompilacijski album skupine Red Hot Organization, Red Hot + Indigo, ki je iz\xc5\xa1el v spomin na Duka Ellingtona._NEWLINE_Leta 1996 se je pojavil v filmu Roberta Altmana, Kansas City. Na koncu filma je prizor, v katerem igrata Carter in Christian McBride v duetu skladbo "Solitude"._NEWLINE_Po dvajsetih letih predavanja na oddelku za glasbo na City College of New York, je bil Carter imenovan za zaslu\xc5\xbenega profesorja, spomladi 2005 pa je prejel \xc4\x8dastni doktorat kolid\xc5\xbea Berklee College of Music._NEWLINE_Leta 2008 je pri\xc4\x8del pou\xc4\x8devati bas na jazzovskem oddelku \xc5\xa1ole Juilliard School v New Yorku._NEWLINE_Carter je \xc4\x8dlan Svetovalnega odbora upravnega odbora Ameri\xc5\xa1ke jazzovske fundacije in \xc4\x8dlan \xc4\x8dastnega odbora ustanovitelja. Carter je s fundacijo sodeloval vse od njen ustanovitve, da bi re\xc5\xa1eval domove in \xc5\xbeivljenja ameri\xc5\xa1kih starej\xc5\xa1ih jazzovskih in bluesovskih glasbenikov, vklju\xc4\x8dno z glasbeniki, ki so pre\xc5\xbeiveli Orkan Katrina._NEWLINE_Pojavil se je tudi v epizodi "What Is New Orleans" HBO-jeve serije Treme._NEWLINE_Leta 2008 je iz\xc5\xa1la Carterjeva biografija Ron Carter: Finding the Right Notes, ki jo je napisal Dan Ouellette._NEWLINE_Leta 2011 je Carter prvi\xc4\x8d snemal z Big Bandom in izdal album Ron Carter\'s Great Big Band._NEWLINE_Leta 2013 je bil Carter eden izmed \xc5\xa1tirih \xc5\xbeirantov na 18. letnem tekmovanju in festivalu Essentially Ellington, ki ga je organiziral Jazz at Lincoln Center.'